Каткад (Шапчанин)
Каткад

У хладњаку седим, гледам 
Како жуто лишће пада. 
Замислим се, напуним се 
Незнанога неког јада.

Срце ми се поућути,
Час по пипам: да ли бије? 
А душа би с’ раздрагана 
У сузама да излије.

Што ј’ у мени успоменâ 
Из углова с’ тамних крене, 
А по каква древна мис’о 
Метеорским сјајем сене.

Учини ми с’ дух сам чисти 
Изнад земље гор’ у зраку, 
Само глас твој подсећа ме 
Да сам доле у хладњаку.

Напомене 

 Ова песма је први пут објављена у Жубори и Вихори, стр. 113

Извори 

 Милорад П. Шапчанин: Целокупна дела, Књига друга, страна 21. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин